AARHUS: Torsdag aften blev en 21-årig mand anholdt i et tog ved banegården i Aarhus.

Det er der ikke så meget særligt ved, men årsagen til anholdelsen var alligevel en, som Østjyllands Politi sjældent for ikke at sige aldrig har været ude for før.

Da politiet ankom klokken 22.44 fortalte en togkontrollør nemlig, at den 21-årige mand nogle minutter før, havde hostet på ham og sagt, han havde corona.

Baggrunden var, at den 21-årige og tre af hans venner havde fået en bøde for at køre uden billet, og det havde gjort den unge mand så rasende på togpersonalet, at han gentagne gange provokerede kontrolløren, inden han til sidst hostede mod konduktøren og sagde højt, at han havde corona.

Politiet stod på toget i Aarhus, hvor den 21-årige blev anholdt og sigtet for trussel om vold mod en person i offentlig tjeneste. Da han blev visiteret, fandt betjentene en bushammer, som han blev sigtet for stjæle. Den 21-årige fortalte betjentene, at han ikke havde corona, og at det bare havde været for sjov.

Han blev dog alligevel undersøgt af en læge, og hans sundhedsjournaler blev efter samtykke tjekket. Da han ikke havde symptomer på sygdom, og han ikke stod som smittet i systemet, vurderede politiet, at han ikke havde corona.

Den 21-årige mand kan nu se frem til et retsligt efterspil efter hans overtrædelse af straffeloven.